《春日长》
宋代·萧立之

春日长，长安贵游踏春阳。游龙八尺黄金装，狎客沈宋交金张。

真珠结屋贝作堂，锦裀七十二鸳鸯。吴姬赵女罗丝篁，熊蟠豹胎桂为浆。

主客一饮累百觞，帏风幕日绮绣香。白昼铜盘飞蜡光，行乐未足光阴忙。

恨无长绳系扶桑，何曾得知春日长。山中腐儒鬓欲霜，蜗牛庐中狮子床。

二十七种饭瘦郎，过午一枕无何乡。起来煎茶竹风凉，半丝不挂万虑忘。

从渠门外尘如马，落絮游丝相枕藉。斜阳窗户一编书，日长只在茅檐下。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。